|  |
| --- |
| Mødedato: 26. oktober 2023 12.00 – 13.30  Mødested: 1430 Frandsensalen/Emdrup A317  Mødeemne: Fællesmøde mellem Akademisk Råd og FAMU/FSU, Arts  Deltagere: Steffen Krogh, Peter Dalsgaard, Annette Skovsted Hansen, Bo Kristian Holm, Niels Nørkjær Johannsen, Ning de Connick-Smith, Birgitte Poulsen, Elisabeth Kjær Sørensen, Daniela Lange Andersen, Bálint Márk Sosoviska, Maja Horst, Marie Lund, Anne Larson, Lars Bo Gundersen, Claus Holm, Ole Jensen, Tina Pabst, Unni From, Marie Vejrup, Rasmus Rosenkrands Holleufer,  Lotte Varnich, Rikke Bjørn Jensen  Observatører: Henrik Nitschke, Gitte Pape Ludvigsen  Afbud: Carsten Madsen, Katharina Juhl Haslund (barsel), Jeanette Kusk Morten Nissen, Maja Hojer Bruun Theis Bendixen, Carsten Madsen, Daniela Lange, Bjørg Kjær, Else Thousig, Ivy Kirkelund, Liselotte Bærentsen  Referat: Ulla Gjørling |

# REFERAT

*Økonomichef Mathias Madsen deltog på mødet*

# Godkendelse af dagsorden

Dagsorden blev godkendt.

# ØR3 2023 ved økonomichef Mathias Madsen

Mathias Madsen gennemgik ØR3, som blev afleveret for ca. fire uger siden. Heri forventes et overskud på 4 mio. kr. på Arts mod et budgetteret underskud på 5 mio. kr. Ændringen skyldes primært en forbedret STÅ-indtjeningen på 7 mio. kr. grundet øget STÅ-effektivitet. Antal STÅ pr. optaget studerende er fra 2022 til 2023 steget fra 0,76 til 0,78. En anden årsag til det forbedrede ØR3-resultat er, at energipriserne har vist sig 4 mio. kr. lavere end budgetteret.

Trods den bedre STÅ-indtægt i 2023, er faldet i STÅ-indtægt fra 2021 til 2023 imidlertid på 30 mio. kr. Bevillinger fra USM er siden 2021 faldet med 15 mio. kr., og lønomkostningerne på ordinære midler er siden 2021 reduceret med 46 mio. kr.

Udviklingen i eksterne midler er en stigning i det årlige forbrug på 7 mio. kr. sammenlignet med 2022. Brudt ned på institutniveau er status, at IKS’ ØR3 er lig med budgettet. IKK indmelder en forbedring på 2 mio. begrundet i forbedret studenterperformance. DPU melder et ØR3 identisk med budgettet. Dekanens pulje og Øvrig fælles melder en forbedring på 3 mio. med begrundelse i manglende behov for den i budgettet afsatte risikopulje.

# Budget 2024-2027 ved økonomichef Mathias Madsen

Mathias Madsen indledte med at erindre råd og fora om, at det, han præsenterer, ikke er det endelige budget, da det først godkendes af bestyrelsen i december 2023.

Budgettet er lavet i dialog med de budgetansvarlige enheder på Arts. Den 2. november mødes dekanen med rektoratet og drøfter de indmeldte budgetønsker, hvorefter et AU-budget samles til bestyrelsens godkendelse.

Om fireårsbudgettet fortalte Mathias Madsen: Udflytningsreformen udfordrer Arts i årene frem mod 2030, hvilket fortsat betyder et yderligere indtægtstab sammenlignet med det, som er omtalt ifm. foregående punkt. Bortfald af USM-bevilling vil betyde yderligere fald i indtægter. Kandidatreformens sektordimensionering fra budget 2026 på i udgangspunkt 8 % i sektoren vil betyde et fald i uddannelsesindtægter. Institutternes budget har ikke indarbejdet sektordimensioneringen, da det er besluttet på AU-niveau ikke at gøre dette. Endelig vil de forkortede uddannelser i kandidatreformen betyde færre uddannelsesindtægter fra 2028.

Opsummeret er indtægtstabet fra 2021 til 2024 er på 54 mio. kr. Fra 2024 til 2027 forventes yderligere indtægtstab på 27 mio. kr.

Om enhedernes budgetter fortalte Mathias Madsen: DPU udbyder hovedsagelig kandidatuddannelser, hvilket har betydet, at de hurtigt er ramt af effekterne i udflytningsreformens dimensionering. De forventede indtægtsnedgange er således allerede indeholdt i indeværende fireårsbudget – dog undtaget sektordimensioneringen og konsekvenser af forkortede kandidatuddannelser.

IKS har oplevet det største fald i optaget, og de allerede har oplevet størstedelen af den indtægtsreduktion, som de kan forvente (igen minus sektordimensioneringen og konsekvenser af forkortede kandidatuddannelser).

IKK har endnu ikke set den store nedgang i antal af STÅ. Frem mod 2027 ses en årlig lønreduktion på 3-4 mio. kr. for at opnå et budget i balance.

Lars Bo Gundersen spurgte til fakultets opsparing. Mathias Madsen svarede, at Arts’ indefrosne opsparing nærmer sig loftet, men at mulighederne for at bruge af den er begrænset. Fakultetet søger dog i de indmeldte budgetter at opnå tilladelse til at bruge af opsparingen til at mindske konsekvenser af en for hård opbremsning.

Maja Horst supplerede, at Arts ser ind i et økonomisk scenarium i nedgang, og at det derfor kan være nyttigt at have en god egenkapital.

Anette Skovsted Hansen spurgte til kandidatreformens konsekvenser for optaget og om mulighederne for midlertidigt at øge dette, når studerende måske vil søge ind hurtigt for ikke at risikere en kortere uddannelse. Hertil svarede Mathias Madsen, at det er muligt i en kort årrække at øge optaget, men at udflytningsreformens krav om niveau i 2030 skal nås. Endelig kan for store udsving mellem årgange være uhensigtsmæssigt.

Niels Nørkjær Johansen opfordrede Arts til fortsat at prioritere ph.d.-området højt, da et væsentligt antal frie ph.d.-stipendier styrker fødekæden og bringer friske kræfter og nye ideer ind i fagmiljøerne. Anette Skovsted supplerede, at uden frie stipendier til ph.d.-området bestemmer eksterne fonde al ny forskning på fakultetet.

Peter Dalsgaard pegede på DFIR-rapportens konklusioner om behovet for, at universiteter får bedre rammer for grundfinansiering af forskningen, og spurgte til muligheden for, at forskere får bedre mulighed for at finansiere forskning ud over det, de selv kan skaffe. Hertil svarede Maja Horst, at hun var rede til at drøfte, om man skulle prioritere anderledes og reducere genbesættelsesgraden for at give flere midler til den enkelte forsker. Hun var dog ikke umiddelbart fortaler for modellen, da det kan reducere bredden i undervisningen og vil stille krav om, at den enkelte VIP underviser mere. Hun mindede råd og organer om behovet for et mere robust uddannelseslandskab med færre aktiviteter, således at forskningstiden ikke kannibaliseres.

Elisabeth Sørensen pointerede, at studerende foretrækker holdundervisning på ikke-blandede undervisningshold med kendt underviser. Hertil replicerede Maja Horst, at man skal huske, at hver gang man har et hold på under 10 studerende, skal et andet hold have mere end 50 studerende for at få økonomien til at gå op, men at hun var enig i, at holdundervisning må være det bærende princip.

Niels Nørkjær Johannsen advokerede for fairness i fordeling af ressourcer bl.a. fra bidrag til inddækning. Maja Horst svarede, at det var hendes holdning, at projekttillægget hovedsageligt er midler til at understøtte fakultetets bredere økonomi, snarere end den enkelte forsker, som har fået bevillingen.

Lars Bo Gundersen var bekymret for, at lukning af små fag vil gå ud over fagviften.

Marie Lund spurgte, om tilbageholdenhed i ansættelse i ACA ville betyde opgaveglidning til institutterne. Ole Jensen svarede, at ACA har en økonomisk ramme, som centret skal overholde. Denne reduceres med 1 % årligt, hvorfor der sker løbende tilpasninger. Centret søger at løse nedsparingsscenariet uden at det giver negative konsekvenser for fakultetet fx ved at arbejde smartere og udnytte teknologien bedre.

Anette Skovsted spurgte, om småfag er indtægtsgivende og dermed skal fastholdes, eller om de økonomisk ikke kan betale sig. Desuden opfordrede hun til, at Arts sælger sprogkurser til de andre fakulteter. Unni From svarede, at der har været stor interesse for sprogkurserne, så længe de var gratis, men at det udestår at se, om der er villighed til at betale for det. Om småfag svarede hun, at der er tale om engangsbeløb, at småfagsbevillingen snart skal genforhandles, og at der ikke udelukkende er tale om, at uddannelser med småfagsbevilling er underskudsgivende – Arts har mange uddannelser med underskud.

Maja Horst svarede, at hvis det humanistiske fagområde skal opretholde den nuværende fagvifte, vil det kræve mange flere midler, men at hun forventer en reduktion i uddannelsesviften. Hun supplerede, at en uddannelse også kan være for lille ift. forskningsdækning og manglende studiemiljø.

# Eventuelt

Intet at bemærke.